Procurorii care anchetează violențele jandarmilor: Prefectura București nu ne-a dat ordinul de intervenție, deși putea să ni-l dea

Ionel Corbu, prim-procuror al Parchetului Militar București, a declarat miercuri că Prefectura București nu le-a dat procurorilor ordinul de intervenție pentru operațiunea de vineri a jandarmilor din Piața Victoriei.

”Am cerut de la prefectură ordinul de intervenție încă din data de 11 august, suntem în așteptarea lui. Am primit răspuns de la prefectură să îl cerem de la Direcția de Jandarmerie București, deși îl puteam primi de la prefectură, au și ei exemplarul 2”, a spus Ionel Corbu.

Prefectul Bucureștiului este Speranța Cliseru, o apropiată a familiei Firea – Pandele.

El a adăugat că ”din punctul meu de vedere sub nici o formă actele de agresiune exacerbată nu se justifică, pentru că există multiple modalităti de estompare”.

Ionel Corbu a mai spus că procurorii au primit de la Jandarmerie o parte dintre datele solicitate – planul de acțiune, planul de intervenție și jurnalul acțiunilor și a adăugat că vor cere informații suplimentare.

Intervenţia în forţă a jandarmilor la mitingul de vineri seară din Piaţa Victoriei a fost aprobată, prin ordin, de prefectul Capitalei, a declarat, sâmbătă, purtătorul de cuvânt al Jandarmeriei Române, Marius Militaru.

El a informat că Ordinul prefectului a fost emis vineri la ora 23,11, ca urmare a comportamentului agresiv al unei părţi dintre protestatari.

„Conform prevederilor legale în vigoare, prefectul este cel care aprobă intervenţia în forţă a jandarmilor. Aseară, pe baza informaţiilor existente şi a comportamentului agresiv al unei părţi a celor prezenţi în piaţă, Jandarmeria a primit aprobare să intervină în forţă la ora 23,11”, a precizat Militaru

Foto: Speranța Cliseru, prefectul de București (InquamPhotos / Octav Ganea)